Predkladacia správa

Materiál, návrh ” Štatút Ministerstva životného prostredia Slovenskej republiky”( ďalej len” štatút ministerstva” ) sa predkladá na základe uznesenia vlády SR č. 1223/2003 zo dňa 17. decembra 2003 v súlade s Plánom hlavných a legislatívnych úloh Ministerstva životného prostredia Slovenskej republiky (ďalej len ”ministerstvo”) na rok 2004, ako i zmien profilujúcich zákonov v oblasti životného prostredia a ostatných všeobecne záväzných právnych predpisov.
Nové znenie štatútu ministerstva vymedzuje úlohy ministerstva, ustanovuje zásady jeho činnosti,  zásady jeho vnútornej organizácie a vzťahy ministerstva  k ostatným ústredným orgánom štátnej správy a ďalším orgánom a organizáciám.
Návrh štatútu ministerstva bol predložený na medzirezortné pripomienkové konanie. Oslovených bolo 27 subjektov, z ktorých stanovisko k materiálu zaslalo 25. K návrhu štatútu ministerstva sa vyjadrili ďalšie 3 neoslovené organizácie (Generálna prokuratúra SR, Národná banka Slovenska a Úrad priemyselného vlastníctva SR ). Z vyššie uvedeného počtu subjektov malo 16 pripomienky, 12 bolo bez pripomienok a 2 sa nevyjadrili. Všetky neakceptované pripomienky sú zdôvodnené.
Predkladaný materiál nemá finančný, ekonomický, ani negatívny environmentálny vplyv ani vplyv na zamestnanosť, z toho dôvodu nie je potrebné vypracovať doložku finančných, ekonomických vplyvov ani vplyvov na zamestnanosť.